Menel a rae hor strivoù eta e par kentelioù ha ne zisochent war genobererezh ebet, nemet tammoù e gouelioù diabarzh ar skolaj. Ar fulenn he deus lakaet an tan er bleñchoù kras a zo strinket eus Bagad Douarnenez. Ronan Sicard, tad a familh er skolaj ha rener bagad/soner brudet, en deus kinniget en distro-skol 2004 sevel ur bagad gant ar sonerien a zo pe a zo bet e Diwan. Mennozh dreist evit reiñ ur pal dar re a vez o teskiñ ganeomp hag evit unaniñ sonerien Diwan a bep tu, boutin dezho ar garantez evit ar yezh koulz hag evit ar sonerezh. Warlene, evit ar wech kentañ e oa bet skrivet anv Bagad Diwan da-geñver kampionad Penn-ar-Bed bagadoù ar 5vet rummad e Penwiler e Kemper (er-maez a gampionad, avat). Div bleustradeg a oa bet er skolaj, gant deraouidi ha sonerien ampart, ha dre ma kreske ar gwask ha ma tostae an eur da dremen e Penwiler e teue mignoned all dhor chaout, ken e oamp en em gavet daou-ugent o seniñ a-gevret en devezh-se.